b"\n_START_ARTICLE_\nArkivalieronline\n_START_SECTION_\nOm Arkivalieronline\n_START_PARAGRAPH_\nMeningen bag Arkivalieronline er at ofte benyttede arkivalier p\xc3\xa5 arkiverne skal digitaliseres, alts\xc3\xa5 scannes ind p\xc3\xa5 computer. De gamle arkivalier er skr\xc3\xb8belige og derfor ville det fra arkivernes side v\xc3\xa6re en fordel, dels at f\xc3\xa5 lavet en kopi, dels at g\xc3\xb8re disse materialer let tilg\xc3\xa6ngelige til brug for almindelige mennesker. Projektet blev efter en bevilling fra statens side p\xc3\xa5begyndt af Statens Arkivers Filmningscenter i efter\xc3\xa5ret 2002. I starten skulle der bruges et login p\xc3\xa5 siden, men dette blev fjernet igen efter nogle \xc3\xa5r._NEWLINE_Den 19. februar 2013 blev en ny version af Arkivalieronline lanceret, fra da af blev man p\xc3\xa5 det gamle dom\xc3\xa6ne www.arkivalieronline.dk sendt videre til www.sa.dk/ao, samtidigt gik .dk ogs\xc3\xa5 ud af navnet. Den nuv\xc3\xa6rende version af siden bruger for de fleste arkivalier et java-baseret program til at fremvise arkivalierne, dette sker ved at de igennem et program hentes ned(downloades) p\xc3\xa5 brugerens computer. Statens Arkiver arbejder p\xc3\xa5 at udvikle en ny version af siden uden brug af java programmet hvor man i stedet ser arkivalier igennem sin web-browsere, denne version blev delvist lanceret i for\xc3\xa5ret 2013. I f\xc3\xb8rste omgang var det visse folket\xc3\xa6llinger der kunne ses igennem brugerens browseren, fra 18. juni 2013 har det v\xc3\xa6ret muligt uden Java at se folket\xc3\xa6llingerne for \xc3\xa5rende 1787, 1801, 1834, 1840, 1845, 1850, 1855, 1860, 1901, 1906 og 1925, systemet er if\xc3\xb8lge Statens Arkiver udviklet til at fungere p\xc3\xa5 Microsoft Windows, Mac og s\xc3\xa5kaldte tablets.\n_START_SECTION_\nEfter kirkeb\xc3\xb8ger og folket\xc3\xa6llingerne\n_START_PARAGRAPH_\nBilledviseren uden java er blevet opdateret flere gange, den 11. december 2013 samtidigt med en opdatering, blev der lagt omkring fire millioner nye kopier af scannede arkivalier p\xc3\xa5 hjemmesiden. I takt med at de fleste kirkeb\xc3\xb8ger frem til 1960 og folket\xc3\xa6llinger frem til 1930 var blevet scannet og tilg\xc3\xa6ngelige online, gik Statens Arkiver i gang med at l\xc3\xa6gge andre ofte benyttede arkivalier fra arkiverne til r\xc3\xa5dighed, blandt andet blev i starten k\xc3\xb8benhavnske skiftearkivalier, brandforsikrings- og brandtaksationsprotokoller og de milit\xc3\xa6re l\xc3\xa6gdsruller scannet._NEWLINE_Ved et samarbejde mellem Statens Arkiver og Dansk Pianostemmer & Instrumentmagerforening er nummerb\xc3\xb8ger fra virksomheden Hornung & M\xc3\xb8ller blevet digitaliseret og lagt p\xc3\xa5 Arkivalieronline i februar 2013. Det er Pianostemmer- & Instrumentmagerforening som har finansieret digitaliseringen. I nummerb\xc3\xb8gerne finder man oplysninger om de flygel eller klaver som blev produceret af Hornung & M\xc3\xb8ller i perioden 1827 til 1972._NEWLINE_Daisy er en database over arkivalier i statens arkiver, igennem denne har man kunnet s\xc3\xb8ge efter arkivalier som er scannet og digitaliseret. Den 31. december 2013 blev der lagt over 4.1 millioner billeder af scannede arkivalier ind p\xc3\xa5 statens arkivers hjemmeside, disse kunne i starten kun s\xc3\xb8ges frem i Daisy, det drejede sig i f\xc3\xb8rste omgang om Den Kongelige F\xc3\xb8dsels- og Plejestiftelses arkiv og milit\xc3\xa6re l\xc3\xa6gdsruller frem til omkring 1860. Den 19. december blev der lagt endnu flere nye arkivalier ud, det drejede sig om tinglysningsarkivalier (realregistre og sk\xc3\xb8de- og panteprotokoller), skiftearkivalier, den Sj\xc3\xa6llandske del af Christian 5.'s matrikel (Markb\xc3\xb8ger), S\xc3\xb8nderjyske personregistre og T\xc3\xb8nder K\xc3\xb8bstads Arkiv._NEWLINE_Statens Arkiver har allerede scannet flere millioner arkivalier og de er l\xc3\xb8bende blevet tilg\xc3\xa6ngelige og s\xc3\xb8gbare i databasen Daisy og Arkivalieronline. I 2014 har der blandt andet v\xc3\xa6ret fokus p\xc3\xa5 arkivalier fra og om den 2. slesvigske krig, hvor man allerede kan finde originale tabslister, fangelister og de senere ans\xc3\xb8gningsskemaer for krigsveteraner om erindringsmedajle. I forbindelse med at erindringsmedajle er blevet scannet har Statens Arkiver, i samarbejde med Dansk Data Arkiv, sat en hjemmeside op hvor frivillige kan indtaste ans\xc3\xb8gningsskemaerne som veteranerne fra de to slesvigske krige skrev og sendte til krigsministeriet._NEWLINE_I februar 2015 havde Statens Arkiver allerede dette \xc3\xa5r lagt over 1,5 millioner kopier af forskellige arkivalier ud, disse skulle ogs\xc3\xa5 s\xc3\xb8ges frem i Daisy, det drejer sig blandt andet arkivalier fra sk\xc3\xb8de- og panteprotokoller, Geheimekonseillet og skibstegninger fra Orlogsv\xc3\xa6rftets arkiv fra perioden 1630-1890.\n_START_SECTION_\nNyt browserbaseret system\n_START_PARAGRAPH_\nI sommeren 2015 opdaterede Statens Arkiver sit hjemmesidedesign, og den 15. juli lanceres ogs\xc3\xa5 en ny udgave af Arkivalieronline, denne er udelukkende browserbaseret og bruger ikke som tidligere versioner et java-program til at vise arkivalierne. Som noget nyt kunne alle de scannede og digitaliserede arkivalier nu tilg\xc3\xa5s direkte fra Arkivalieronline, og der beh\xc3\xb8ves ikke som tidligere s\xc3\xb8ges i Daisy efter bestemte arkivalier som for eksempel l\xc3\xa6gdsruller. Ved den nye lancering havde Statens Arkiver scannet og digitaliseret 35 millioner sider.\n_START_SECTION_\nOm de tilg\xc3\xa6ngelige arkivalier\n_START_PARAGRAPH_\nDet er is\xc3\xa6r sl\xc3\xa6gtsforskere som ivrigt har benyttet sig af arkivalierne, da blandt andet folket\xc3\xa6llinger, kirkeb\xc3\xb8ger, tingb\xc3\xb8ger og l\xc3\xa6gdsruller er vigtige kilder for de, der forsker i egen sl\xc3\xa6gt. F\xc3\xb8r i tiden m\xc3\xa5tte sl\xc3\xa6gtsforskere bes\xc3\xb8ge lokal- og landsarkiver p\xc3\xa5 tv\xc3\xa6rs af landet for at kigge i kirkeb\xc3\xb8gerne, det tog derfor lang tid, i dag er det blevet nemmere for mange flere at finde deres forf\xc3\xa6dre foran computeren, og s\xc3\xa5 kan det ogs\xc3\xa5 ske uden for arkivernes \xc3\xa5bningstider._NEWLINE_P\xc3\xa5 Arkivalieronline kan man se skanninger, alts\xc3\xa5 digitale billeder, af de originale arkivalier. Det betyder, at man pr\xc3\xa6cis som hvis man kiggede i det originale materiale, skal l\xc3\xa6se h\xc3\xa5ndskrift og kende nogle informationer p\xc3\xa5 forh\xc3\xa5nd, hvis man for eksempel leder efter en bestemt person. P\xc3\xa5 Arkivalieronline.dk kan man nemlig ikke s\xc3\xb8ge p\xc3\xa5 et personnavn. Via blandt andet Dansk Data Arkiv og Danish Family Search er det muligt at s\xc3\xb8ge i arkivalierne, mange oplysninger og sider fra arkivalierne er dog endnu ikke indtastet."